กสิกรไทยจับตาเบร็กซิตฉุดจีดีพีไทย
ศูนย์วิจัยกสิกรไทย ประเมินเบร็กซิตกระทบไทยทั้งทางตรงและทางอ้อม ฉุดจีดีพี 0.04-0.2% หั่นคาดการณ์ส่งออกเป็นติดลบ 2%
29 มิ.ย. 2559

ศูนย์วิจัยกสิกรไทย ประเมินเบร็กซิตกระทบไทยทั้งทางตรงและทางอ้อม ฉุดจีดีพี 0.04-0.2% หั่นคาดการณ์ส่งออกเป็นติดลบ 2% 
นางพิมลวรรณ มหัจฉริยวงศ์ รองกรรมการผู้จัดการ ศูนย์วิจัยกสิกรไทย เปิดเผยว่า ประเมินผลกระทบจากกรณีสหราชอาณาจักร (ยูเค) ออกจากสมาชิกสหภาพยุโรป (อียู) หรือ เบร็กซิท ต่อภาพรวมเศรษฐกิจไทยปี 2559 ไว้ 3 กรณี กรณีเลวร้ายที่มีผลกระทบลุกลามไปถึงเศรษฐกิจของประเทศอื่นในอียู อาจฉุดอัตราการเติบโตเศรษฐกิจไทยหายไปถึง 0.2% กรณีพื้นฐานที่กระทบเฉพาะยูเคส่งผลต่อไทยราว 0.07% และในกรณีผลกระทบไม่รุนแรง ส่งผลกับเศรษฐกิจไทยเพียง 0.04% 
ทั้งนี้ มีผลกระทบต่อภาคเศรษฐกิจจริง 3 ด้าน ได้แก่ การส่งออก การท่องเที่ยว และการลงทุน โดยการส่งออกได้รับผลกระทบจากค่าเงินปอนด์และยูโรอ่อนค่าทำให้ราคาสินค้าไทยแพงขึ้น ส่วนการท่องเที่ยว เงินปอนด์ที่อ่อนค่ากระทบการใช้จ่ายของนักท่องเที่ยวยูเคในไทย ส่วนผลต่อการลงทุนโดยตรงอาจทำให้โครงการลงทุนใหม่อาจชะลอออกไปเพื่อดูความชัดเจนก่อน
อย่างไรก็ตาม ศูนย์วิจัยกสิกรไทย เป็นห่วงผลกระทบจากเบร็กซิตต่อการส่งออกมากที่สุด จึงปรับลดประมาณการส่งออกทั้งปีจากเดิม 0% เป็น หดตัว 2% ถ่วงให้เศรษฐกิจครึ่งปีหลังชะลอกว่าครึ่งปีแรก โดยคาดว่าครึ่งปีหลังเศรษฐกิจเติบโตเหลือ 2.9% แต่จากแนวโน้มเศรษฐกิจครึ่งปีแรกเติบโตมากกว่าคาดที่ 3.2% จึงคงประมาณการจีดีพีทั้งปีที่ 3%
ด้าน น.ส.ธัญญลักษณ์ วัชระชัยสุรพล ผู้ช่วยกรรมการผู้จัดการ ศูนย์วิจัยกสิกรไทย กล่าวว่า ยังคงประมาณการเงินบาทสิ้นปี 37 บาท/เหรียญสหรัฐ แม้ทิศทางอ่อนค่าแต่ระหว่างทางอาจแกว่งแข็งค่าขึ้น ดังนั้น แนะนำผู้ประกอบการต้องปิดความเสี่ยง ผู้นำเข้าจากตลาดญี่ปุ่นหรือสวิตเซอร์แลนด์ควรระวังแข็งค่า ขณะที่ผู้ส่งออกไปยูเคและอียูต้องระวังอ่อนค่า หรือต่อรองกับคู่ค้าเลือกชำระเงินในสกุลที่ผันผวนน้อย
สำหรับแนวโน้มดอกเบี้ยนโยบายของไทย คาดว่าจะคงที่ 1.5% ไปถึงสิ้นปี โดยแรงกดดันลดดอกเบี้ยเริ่มน้อยลง จากเบร็กซิททำให้ค่าเงินเหรียญสหรัฐแข็งค่า จึงปรับมุมมองว่าธนาคารกลางสหรัฐ (เฟด) จะไม่ขึ้นดอกเบี้ยปีนี้ จากเดิมมองว่าขึ้น 1-2 ครั้ง และปัจจัยในประเทศที่เงินเฟ้อเพิ่มขยับขึ้น ทำให้จำกัดการผ่อนคลายทางการเงินของธนาคารแห่งประเทศไทย